Diari Oficial de la Generalitat Valenciana


Sumari del DOGV 9733, del 27-11-2023 (2023/11032)

DECRET 203/2023, de 21 de novembre, del Consell, pel qual s'aprova el canvi de denominació del Consell Valencià de Col·legis d'Advocats, per la de Consell Valencià de Col·legis de l'Advocacia.
------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2023/11/21/203/dof/vci/html**

### Dades del document

Número de DOGV
:   9733

Data del DOGV
:   27-11-2023

Secció del DOGV
:   I. DISPOSICIONS GENERALS

Número del document
:   2023/11060


Data del document
:   21-11-2023

Organisme emissor
:   Conselleria de Justícia i Interior

Tipus de document
:   Decret

Descriptors 

:   * Conselleria de Justícia i Interior
    * col·legi professional
    * legislació
    * reglament intern

DECRET 203/2023, de 21 de novembre, del Consell, pel qual s'aprova el canvi de denominació del Consell Valencià de Col·legis d'Advocats, per la de Consell Valencià de Col·legis de l'Advocacia. [2023/11967]  
Preàmbul  
  
La Constitució Espanyola, en l'article 149.1.18, reserva a l'Estat la competència sobre les bases del règim jurídic de les administracions públiques i, en l'article 36, preveu que la llei regularà les peculiaritats pròpies del règim jurídic dels col·legis professionals. La legislació bàsica en aquesta matèria, dictada per l'Estat, es troba recollida en la Llei 2/1974, de 13 de febrer, sobre col·legis professionals, amb les seues modificacions posteriors.  
D'altra banda, l'Estatut d'Autonomia de la Comunitat Valenciana, en l'article 49.1.22a, conferix a la Generalitat la competència exclusiva en matèria de col·legis professionals i exercici de les professions titulades, sense perjuí del que es disposen els articles 36 i 139 de la Constitució.  
En exercici d'aquestes competències es va promulgar la Llei 6/1997, de 4 de desembre, de la Generalitat, de consells i col·legis professionals de la Comunitat Valenciana, l'article de la qual 9.2, plenament aplicable per al canvi de denominació d'un Consell Autonòmic, disposa que el canvi de denominació d'un col·legi requerirà l'acord previ d'aquest i l'informe del Consell Valencià de Col·legis corresponent, i haurà de ser aprovat mitjançant decret del Consell.  
El Consell Valencià de Col·legis d'Advocats està inscrit en el Registre de Col·legis Professionals i de Consells Valencians de Col·legis Professionals de la Comunitat Valenciana, amb el número 8 de la Secció Segona.  
En la sessió plenària del Consell Valencià de Col·legis d'Advocats, celebrada el 8 de juliol de 2022, es va aprovar per majoria el canvi de denominació del Consell. Així mateix, el 15 de juliol de 2022 es va comunicar el canvi de denominació del Consell i la modificació dels estatuts al Consell General de l'Advocacia Espanyola.  
El Consell Valencià aporta, en data 6 de setembre de 2023, el certificat del secretari general del Consell General de l'Advocacia Espanyola, emés el 10 d'agost de 2023, que acredita que el Ple del Consell General, celebrat el 16 de setembre de 2022, va aprovar per unanimitat l'informe favorable dels serveis jurídics al canvi de denominació del Consell Valencià i als nous estatuts.  
Tenint en compte l'exposat, el present decret de canvi de denominació del Consell s'ha tramitat conforme al que es disposa en l'article 19 del Decret 2/2002, de 8 de gener del Consell, pel qual s'aprova el Reglament de desplegament de la Llei 6/1997, de 4 de desembre, de Col·legis Professionals de la Comunitat Valenciana.  
En l'elaboració del present decret s'han sol·licitat i incorporat a l'expedient, entre altres, els informes previstos en l'article 43.1 a, b, d i e de la Llei 5/1983, del Consell, i en l'article 40 de Decret 24/2009, de 13 de febrer, del Consell, sobre la forma, l'estructura i el procediment d'elaboració dels projectes normatius de la Generalitat; així com els informes sobre impacte de gènere o d'impacte en la infància, adolescència i família.  
Aquest decret complix els principis de bona regulació als quals es referix l'article 129 de la Llei 39/2015, d'1 d'octubre, del procediment administratiu comú de les administracions públiques. El canvi de denominació del Consell Autonòmic respon als principis de necessitat, seguretat jurídica i proporcionalitat, i s'adequa a la previsió legal d'utilització d'un llenguatge no sexista.  
En concret, la variació de la denominació del Consell respon a una clara voluntat del Ple del Consell Valencià per visibilitzar en un dels elements essencials que definixen la personalitat jurídica de la Corporació Professional, com és la seua denominació, el significatiu avanç que s'ha produït cap a la igualtat de gènere en la professió. En les últimes dècades la progressiva incorporació de la dona en els col·legis d'advocats ha permés que, actualment, el 44,75 % del total de persones col·legiades que exercixen en l'àmbit de la Comunitat siguen dones.  
Respecte a l'aplicació del principi d'eficiència, aquest decret no comporta cap tipus de càrregues administratives innecessàries.  
Per tot això, emés l'informe favorable del Consell General de l'Advocacia Espanyola, de conformitat amb el que es disposen l'article 9.2 de la Llei 6/1997, de 4 de desembre, de la Generalitat, de consells i col·legis professionals de la Comunitat Valenciana, i l'article 19 del Reglament de desplegament de l'esmentada llei, aprovat pel Decret 4/2002, de 8 de gener, del Consell; a proposta de la consellera de Justícia i Interior, segons el que es disposa en l'article 28 c de la Llei 5/1983, de 30 de desembre, del Consell i en l'article 1.1 del Decret 134/2023, de 10 d'agost, del Consell, d'aprovació del Reglament orgànic i funcional de Conselleria de Justícia i Interior, i conforme amb l'informe de l'Advocacia de la Generalitat, prèvia deliberació del Consell, en la reunió del dia 21 de novembre de 2023,  
  
  
DECRETE  
  
Article primer. Aprovació de canvi de denominació del Consell  
Aprovar el canvi de la denominació de l'actual Consell Valencià de Col·legis d'Advocats, que passa a denominar-se Consell Valencià de Col·legis de l'Advocacia.  
  
Article segon. Inscripció en el Registre  
Aquest canvi de denominació s'inscriurà en el Registre de Col·legis Professionals i de Consells Valencians de Col·legis Professionals, en compliment de l'article 24.d de la Llei 6/1997, de 4 de desembre, de la Generalitat, de consells i col·legis professionals de la Comunitat Valenciana.  
  
  
DISPOSICIÓ ADDICIONAL  
  
Única. Incidència pressupostària  
El canvi de denominació del Consell Valencià de Col·legis d'Advocats per la de Consell Valencià de Col·legis de l'Advocacia, no té incidència pressupostària per a l'administració pública de la Generalitat.  
  
  
DISPOSICIÓ FINAL  
  
Única. Entrada en vigor  
Aquest decret entrarà en vigor l'endemà de la publicació en el Diari Oficial de la Generalitat Valenciana.  
  
València, 21 de novembre de 2023  
  
El president de la Generalitat,  
CARLOS MAZÓN GUIXOT  
  
La consellera de Justícia i Interior,  
ELISA MARÍA NÚÑEZ SÁNCHEZ


Còpia Permalink ELI